At hagtøl ikki altíð endurspegla veruleikan er væl kent. Eitt gott dømi um hetta er bygdin Vatnsoyrar, ið við endan av mars einans hevði 50 skrásettar íbúgvar. Tað tykist sostatt at vera ein friðarlig summarbygd, men í veruleikanum munnu tað vera fáir bygdir í Føroyum, ið íða so nógv av lívi, sum Vatnsoyrar ger hvørt summar, tá barna og ungdómslegurnar í Zarepta eyðkenna bygdina. Nógv virksemi er í Zarepta døgum. Síðsta familjulegan áðrenn summarferiuna er júst liðug, og tað merkir, at síðsta hond nú verður lagt á fyrireikingarnar til barna og ungdómslegurnar, ið byrja sunnudagin. Tað er tó ikki bara leguvirksemi, ið eyðkennir Vatnsoyrar í hesum døgum, tí hóast, sum flest øllum kunnugt, arbeiðið uppá nýggja gentubygningin er lagt stilt meðan summarlegurnar eru, so merkir tað ikki, at einki byggivirksemi er í gongd. -Nú familjulegurnar byrja 15. mai, gevast vit við at arbeiða upp á nýggja húsið 12. mai, og so liggur tað stilt til 15. september, tá ið vit byrja aftur, upplýsa Símun Pætur, Poli og Birgir, sum saman við øðrum standa fyri arbeiðnum upp á nýggja húsið í Zarepta.